Vona að fleiri bæjarfélög skoði launamál sín út frá kynbundnum launamun Vona að fleiri bæjarfélög skoði launamál sín út frá kynbundnum launamun þriðjudagurinn 6. nóvember 2012 Stjórnendur Reykjanesbæjar fullyrða í grein í Fréttablaðinu í dag að hjá Reykjanesbæ sem vinnuveitanda finnist enginn kynbundinn launamunur . Farið hefur verið yfir launabókhald stofnana bæjarins og heildarlaun vegna sömu eða sambærilegra starfa borin saman með fyrrgreindum niðurstöðum . BSRB fagnar framtaki Reykjanesbæjar og vonar að fleiri bæjarfélög fylgi fordæmi þeirra . „ Markmiðið er alltaf að útrýma kynbundnum launamun og launagreiðendurnir eru í kjöraðstöðu til að skoða þessi mál án mikillar fyrirhafnar þar sem þeir hafa aðgang að öllum launaupplýsingum . BSRB hefur leitast við að fá aðgang að launaupplýsingum til að geta skoðað kynbundinn launamun en ekki fengið . En við munum halda áfram að framkvæma okkar kannanir og fylgja málinu eftir enda verður við ekki sátt fyrr en óútskýrður launamunur er úr sögunni . " Því má svo bæta við að nýverið samþykkti svo Samfélags - og mannréttindaráð Akureyrarbæjar að láta vinna nýja könnun hjá bænum til að mæla hvort kynbundinn launamun sé þar að finna . Sambærileg könnun var framkvæmd árið 2007 og verður nýja könnunin framkvæmd nú í nóvember . Eiríkur Björn Björgvinsson , bæjarstjóri á Akureyri , segir að sveitarfélaginu sé mikið í mun að staða kynjanna sé jöfn á öllum sviðum og að með rannsókn utanaðkomandi fagaðila verði hægt að birta raunsanna mynd af stöðunni . BSRB hvetur alla launagreiðendur á opinberum vinnumarkaði til að skoða sín launamál með tilliti til kynbundins launamunar og framkvæma leiðréttingar á kjörum þar sem það á við .